**VII Uhla-Rotiküla elamusjooks 2023**

JUHEND

Taust:

Jooksu idee sündis 2016.a. ja seda soovist jätkata Pärnu kahe staadioni jooksu traditsiooni, mille stardipaigaks oli Raeküla staadion, kuid millest Uhla – Rotiküla elamusjooksul sai finišipaik. Jooksu lähtepaigaks valiti Uulu staadion põhjusel, et see asub Raeküla staadionist mõistlikul jooksu- ja matkakaugusel ning lähte- ja finišipaika ühendab looduskaunis ja mitmepalgeline maastik. Lisaks seob Pärnu Raeküla linnaosa ja Häädemeeste valda perekond Pätside lugu, kelle pere liikmed on oluliselt mõjutanud mõlema kogukonna ja piirkonna arengut. Nii tekkiski korraldajatel soov kinkida Eesti Vabariigi 100. juubeli künnisel üks tervislik ja perekond Pätside radadel liikuv traditsioon.

Kindlasti peitub jooksu omanäolisus ka nime valikul, sest nii stardi- kui finišipaigana on kasutusel ajaloolised kohanimed, mida tänasel päeval enam erinevatest registritest pole võimalik leida. Nimelt kandis Uulu kunagi just Uhla nime ja Rotikülaks kutsuti üht piirkonda Pärnu äärelinnast Raekülast.

Uhla – Rotiküla elamusjooksu kuupäevaks on alati 20. august ehk Eesti Vabariigi taasiseseisvumise päev, mis on kalendris alati vaba päev. Nii panid 2016.a. just sellel päeval kaks kogukonda – Uulu ja Raeküla – seljad kokku ja korraldasid ühiselt meeldejääva sündmuse. Loodetavasti saame veel kümneid aastaid tähistada kogukondade koostöö viljana sündivat Uhla-Rotiküla elamusjooksu.

**Uhla – Rotiküla I elamusjooksul osales põhidistantsil 97 jooksjat/kõndijat ning lastejooksudel vastavalt Uulu staadionil 65 ja Raeküla staadionil 59 kolme- kuni üheteistaastast noorjooksjat. Üldvõitjateks osutusid õde-vend Anu Taveter ja Andrus Veerpalu.**

**Uhla-Rotiküla II elamusjooksul oli põhidistantsil osalejaid juba üle 200, rohkelt oli nii Uulu kui Raeküla staadionidel ka lastejooksudel võistelnuid. Põhidistantsil võitis meestest Taavi Tambur, naistest Anu Teppo. Kui esimesel jooksul said kõik osalejad musta värvi medali, siis teisel jooksul pandi kõigile kaela sinine medal.**

**Uhla-Rotiküla III elamusjooksu ilmestas paduvihm, mida aga paljud osalejad pigem ekstreemse elamusena kiitsid kui laitsid. Põhidistantsi läbis 128 jooksjat ja 22 kõndijat, meestest võitis Karl Mäe, naistest Jaana Õunaid. Lastejooksudel trotsis märga ilma 60 noort spordisõpra. Mälestuseks jäi kõigile valgel põhjal, ikka roti ja staadioniovaaliga medal, nii sai Eesti riigi juubeliaastal paljudel kokku sinimustvalge medalikomplekt.**

**Uhla-Rotiküla IV elamusjooksul oli rada algusfaasis uue metsalõiguga veidi raskemaks ning elamuslikumaks muudetud. Põhidistantsi läbis 166 jooksjat ning kümmekond kõndijat. Meestest võitis Timmo Jeret, naistest Anu Piiroja. Lastejooksudel oli Uulu kooli staadionil ja Raeküla staadionil**

**osalejaid kokku üle 100.**

**Kuna algas taasiseseisvumispäevaks trikolooriga vääristatud jooksude uus ring, siis said kõik osalejad veidi tuunitud kujundusega sinise medali.**

**Uhla-Rotiküla V elamusjooks toimus Covid-19 pandeemia kahe laine vahepeal, kuid õnneks siiski reaalselt ja ühisstardiga, mitte virtuaalselt. Oma pitseri viirus siiski jättis, põhidistantsi läbis 135 jooksjat ja 14 kõndijat. Meestest võitis taas Timmo Jeret, naistest nagu eelmiselgi aastal Anu Piiroja. Lastejooksudel Uulu kooli staadionil ja Raeküla staadionil oli osalejaid 80 ümber.**

**Kõik osalejad said Uhla-Rotiküla jooksu erikujundusega musta värvi medali.**

**Uhla-Rotiküla VI elamusjooks peeti enne koroonapandeemia kolmandat lainet valitsuse kehtestatud piirangutest täpselt kinni pidades – jooksurajale läks üheskoos 100 inimest. Lisaks nautisid ilusat päeva mõned kõndijad ning üle poolesaja lapse nii Uulu kui Raeküla staadionil. Meestest korda oma paari aasta tagust võitu Karl Mäe, naistest oli esimene tallinlanna Olga Andrejeva. Kõik osalejad said mälestuseks valget värvi medali, kõigil Uhla-Rotiküla jooksudel osalenuil on seejärel kaks ringi Eesti lipu värves medaleid.**

**Uhla-Rotiküla VII elamusjooks õnnestus pidada ilusa ilmaga ja ka koroonaviirus oli selleks ajaks tasasemaks muutunud. Põhijooksul ning Uulu ja Raeküla staadionil peetud lastejooksudel osales kokku 200 inimese ümber. Selle päeva üks kirss tordil oli vaid viie päeva eest Müncheni EM-il maratoni jooksnud ja nüüd lõpuks ka koduradadel lipanud Roman Fosti, kes mõistagi Uhla-Rotiküla jooksu ülekaalukalt võitis. Teine kangelane oli Anu Piiroja, kes võitis õrnema soo arvestuses selle jooksu juba neljandat puhku. Kuna Uhla-Rotiküla jooksudel algas kolmas ring Eesti lipu värvidega, siis oli seekordne osalejamedal sinine.**

Eesmärk

* Pakkuda inimestele liikumisrõõmu mitmekesisel loodusmaastikul, mis jääb Uulu ja Raeküla staadionide vahele.
* Korraldada Pärnu Raeküla linnaosa ning Häädemeeste valda siduv ning erinevaid kogukondi kaasa lööma kutsuv sündmus.

Korraldaja:

Raeküla Vanakooli keskus (MTÜ Selts Raeküla) koostöös Uulu kooli, Mereküla ja Uhlapere seltsi, Pärnu linnavalitsuse, Häädemeeste vallavalitsuse, Pärnumaa ja Pärnu linna spordiliidu, JK Poseidoni, mitmete sponsorite ning vabatahtlike abilistega.

Aeg ja koht

* 20. august 2023
* start kell 12 Uulu kooli staadionilt
* finiš Pärnus Raeküla staadionil

Uhla – Rotiküla elamusjooksul on võimalus osaleda:

* Jooksjana
* Kõndija ja kepikõndijana
* Lastejooksudel osalejana (Uulu staadionil korraldab Uulu kool, Raeküla staadionil korraldab selts Raeküla)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*Selgitus:*

*Jooksjad, kõndijad ja kepikõndijad osalevad individuaalse ajaarvestusega*

*Lastejooksud toimuvad mõlemal staadionil samaaegselt*

Tegemist on nii jooksu kui matkaga, matkates-kõndides võib rada läbida nii keppidega kui ilma. Matkajad saavad samuti rinnanumbri ja aja protokolli. NB! Kõigil põhidistantsil osalenutel palume rinnanumber paigutada rinnale.

Osalejad

* Kõik soovijad sõltumata sportlikust ettevalmistusest, vanusest, soost, rahvusest, usutunnistusest ja erakondlikust kuuluvusest.
* Alla 10-aastased lapsed peavad osalema koos vanema saatjaga.

Rada

* Raja pikkus on 10,64 km. Raja alguses on elamuslik 1,4 km metsalõik.
* Rada kulgeb Uulu staadionilt üle Pärnu-Riia maantee männimetsas üle Uulu kanali, 1,4 km metsas, edasi asfaldil mööda Lottemaast ja golfiväljakust, seejärel kitsal metsarajal, Raekülas mööda Kalevi puiesteed ja Uku puiesteelt üle Merimetsa tänava Raeküla staadionile.
* Rada kulgeb esmalt mustkattega teel, edasi metsas, siis jälle metsas ja lõpuks asfaldil. Rada on valitud selliselt, et sel oleks võimalikult vähe liiklust.
* Lastejooksud toimuvad Uulu ja Raeküla staadionidel. Lastejooksude raja pikkus on kuni 500 m. Jooksud toimuvad vanusegrupiti – kuni 3aastased, 4-5aastased, 6-8aastased, 9-11aastased.

Rajateenindus

* Rajal on julgestajad ja suunajad üle suuremate teede minekul ning kohtades, kus võimalik eksida. Ka on rada lintide ja suunaviitadega tähistatud.
* Rajal on kaks joogipunkti – Lottemaa ja Tahkuranna golfiklubi läheduses.

Ajavõtt

Jooksjatel/kõndijatel fikseeritakse elektrooniliselt distantsi läbimise aeg. Joostakse spetsiaalsete Uhla Rotiküla elamusjooksu rinnanumbritega, mis väljastatakse registreerunutele stardi eel, ja mille taga on ühekordne kiip. Finišijoone ületanutele riputatakse kohe kaela osavõtumedal. Hiljemalt 0,5 tundi pärast finišeerumist paigutatakse infostendidele tulemused.

Vanusegrupid

* Mehed absoluutklass
* Naised absoluutklass
* Poisid (sündinud 2008 ja hiljem)
* Tüdrukud (sündinud 2008 ja hiljem)
* Noormehed (sündinud 2005-2007)
* Neiud (sündinud 2005-2007)
* Meesseeniorid 40 (sündinud 1974-1983)
* Meesseeniorid 50 (sündinud 1964-1973)
* Meesseeniorid 60 (sündinud 1954-1963)
* Meesseeniorid 70 (sündinud 1953 ja varem)
* Naisseeniorid 35 (sündinud 1979-1988)
* Naisseeniorid 45 (sündinud 1969-1978)
* Naisseeniorid 55 (sündinud 1968 ja varem)
* Lastejooksude vanusegrupid – kuni 3aastased, 4-5aastased, 6-8aastased, 9-11aastased.
* Lisaks:
  + - Parimad Uulu küla jooksjad (M ja N)
    - Parimad Raeküla linnaosa elanikust jooksjad (M ja N)

Registreerimine ja stardimaksud

* Eelregistreerimine 10. augustiks 2023 järgmiste võimaluste vahendusel:

\*\* registreerimisvormi [link](https://docs.google.com/forms/d/e/1FAIpQLSe3XkdXVJU_MnpqA4lmAYDA7JGDjpu5EenhCf5quaWb1_wP5Q/viewform?c=0&w=1) (NB! Vanematel arvutitel võib tekkida tehnilisi tõrkeid)

\*\* alternatiivse meetodina on võimalik registreeruda ka [www.raekylavanakool.ee](http://www.raekylavanakool.ee/) leheküljelt (elamusjooksu alalehelt) leitava tekstifaili abil, mille palume pärast täitmist edastada [elamusjooks@gmail.com](mailto:elamusjooks@gmail.com).

* Stardimaksud eelregistreerides 7 eurot. Lastejooksud on tasuta.
* Stardipaigas Uulu staadionil kell 10:30-11.30 registreerides on stardimaks 12 eurot.
* Stardimaks kanda MTÜ Selts Raeküla pangakontole nr EE561010220100960014. Ülekandele märkida osaleja nimi. Stardipaigas registreerunud saavad makseid teostada vaid sularahas.
* Rinnanumbri välja võtmisega stardipaigas kinnitate oma osalemise.

Transport Raekülast stardipaika

* Korraldajad tellivad bussi, mis viib soovijad Raeküla staadionilt kell 11 stardipaika Uulu staadionile ja pakiauto, mis toob startinute kotid finišisse.
* Korraldajad organiseerivad vajadusel finišisse jõudnud Uulu staadionile tagasi.

Autasustamine

* Autasustatakse karikate ja sponsorite auhindadega kolme paremat meest, kolme paremat naist ning iga vanuse ja elukoha jt eriliigilise grupi (viimane põhineb registreerimisankeedis kajastatud infol) võitjat.
* Lastejooksudel autasustatakse iga osalejat.
* Lisaks loosiauhinnad Uhla-Rotiküla elamusjooksul osalenutele.
* Nb! Korraldajad jätavad endile õiguse teha autasustamisskeemis vastavalt osalejatele ja sponsoritele muudatusi. Nii autasude kui loosiauhindade saamiseks pole jagamismomendil kohalolek nõutav.

Mälestusmeene

* Igale joostes või matkates raja läbinule jääb mälestuseks Uhla-Rotiküla elamusjooksu originaalne rinnanumber ning finišis saadud osavõtjamedal ja soovijatele väljastatav diplom.
* Lastejooksudes osalenutele väljastatakse diplomid.

Tulemused

* Tulemused pannakse üles võimalikult kiiresti finišipaigas, seejärel Raeküla Vanakooli Keskuse kodulehele – [www.raekylavanakool.ee](http://www.raekylavanakool.ee/)
* Diplomeid väljastatakse finišipaigas (orienteeruvalt 0,5 h pärast konkreetse isiku finišeerumist) ja vaid neile, kes eelregistreerusid ja vastavat soovi avaldasid.

Üldist

* Uhla – Rotiküla elamusjooksu ajal vastutab iga osaleja oma tervisliku seisundi eest ise. Korraldaja tagab koostöös Pärnu Punase Ristiga vajadusel esmaabi.
* Osalejatel palutakse suhtuda mõistvalt sündmusse, mis sündis entusiasmist ja majandab jooksjatelt-retkelistelt vaid sümboolset osalustasu küsides.
* Lisainfot leiate [www.raekylavanakool.ee](http://www.raekylavanakool.ee/) Raeküla Vanakooli Keskuse Facebooki leheküljelt ehk helistades 58453331 (Piia Karro-Selg) või 5103712 (Enn Hallik).